b'\n_START_ARTICLE_\nIlf ja Petrov\n_START_PARAGRAPH_\nIlf ja Petrov (Ilja Ilf ja Jevgeni Petrov) olid kaks 1920. ja 1930. aastatel tegutsenud n\xc3\xb5ukogude proosakirjanikku. M\xc3\xb5lemad s\xc3\xbcndisid Odessas, m\xc3\xb5lemad asusid teineteisest s\xc3\xb5ltumatult 1923. aastal elama Moskvasse ning suur osa nende loomingust valmis koost\xc3\xb6\xc3\xb6s.\n_START_SECTION_\nRomaanid\n_START_PARAGRAPH_\nIlf ja Petrov said v\xc3\xa4ga suure populaarsuse osaliseks p\xc3\xa4rast seda, kui ilmusid nende satiirilised romaanid "12 tooli" ("\xd0\x94\xd0\xb2\xd0\xb5\xd0\xbd\xd0\xb0\xd0\xb4\xd1\x86\xd0\xb0\xd1\x82\xd1\x8c \xd1\x81\xd1\x82\xd1\x83\xd0\xbb\xd1\x8c\xd0\xb5\xd0\xb2", 1928) ja "Kuldvasikas" ("\xd0\x97\xd0\xbe\xd0\xbb\xd0\xbe\xd1\x82\xd0\xbe\xd0\xb9 \xd1\x82\xd0\xb5\xd0\xbb\xd0\xb5\xd0\xbd\xd0\xbe\xd0\xba", 1931). Romaane seob rikkusi jahtivast suurpetturist peategelane Ostap Bender, kelle tegemiste taustaks on tolleaegne N\xc3\xb5ukogude Venemaa reaalsus. Raamatud kirjutati ja nende tegevus toimub N\xc3\xb5ukogude Liidu ajaloo suhteliselt liberaalsel ajaj\xc3\xa4rgul ehk 1920. aastate uue majanduspoliitika (nepi) ajal. Teostes r\xc3\xb5hutatakse tegelaste asumist v\xc3\xa4ljaspool organiseeritud, sihikindlat ja tootlikku N\xc3\xb5ukogude Venemaa \xc3\xbchiskonda. See andis autoritele pasliku platvormi, millelt seda \xc3\xbchiskonnakoda vaadata ja heita nalja selle v\xc3\xa4hem meeldivate ja v\xc3\xa4hem sotsialistlike aspektide \xc3\xbcle._NEWLINE_Mainitud kaks romaani on ka \xc3\xbched k\xc3\xb5ige loetumad ning k\xc3\xb5ige tsiteeritumad raamatud vene kultuuris ja raamatust "12 tooli" on tehtud mitu filmiversiooni (sh \xc3\xbcks Ameerika \xc3\x9chendriikides).\n_START_SECTION_\nReisid\n_START_PARAGRAPH_\nKirjanikud reisisid aastatel 1933 ja 1934 m\xc3\xb6\xc3\xb6da Euroopat ja aastatel 1935 ja 1936 ka m\xc3\xb6\xc3\xb6da suure depressiooni aegset Ameerikat. Ameerikas Ilfi tehtud piltide p\xc3\xb5hjal avaldasid autorid ajakirjas Ogonjok ka fotoessee "Ameerika fotod". Varsti p\xc3\xa4rast seda ilmus neilt raamat "\xc3\x9chekorruseline Ameerika" ("\xd0\x9e\xd0\xb4\xd0\xbd\xd0\xbe\xd1\x8d\xd1\x82\xd0\xb0\xd0\xb6\xd0\xbd\xd0\xb0\xd1\x8f \xd0\x90\xd0\xbc\xd0\xb5\xd1\x80\xd0\xb8\xd0\xba\xd0\xb0"), mille esmatr\xc3\xbckk ei sisaldanud Ilfi fotosid. Nii essee kui ka raamat kirjeldavad nende seiklusi neile omase huumori ja m\xc3\xa4ngulisusega. M\xc3\xa4rkida tasub, et Ilf ja Petrov ei kartnud neis teostes m\xc3\xb5ningaid Ameerika elustiili aspekte \xc3\xbclistada.\n_START_SECTION_\nMuu looming\n_START_PARAGRAPH_\nLisaks romaanidele ja reisikirjadele ilmus nende sulest veel raamatuid. Loomingu Raamatukogus ilmus 1958. aastal "Kolumbus kinnitab otsad" ning 1979. aastal "\xc3\x95ilis isik".'